Ինչպես լրագրողների հետ զրույցում նշեց Զբոսաշրջության պետական կոմիտեի նախագահ Զարմինե Զեյթունցյանը, սահմանային անցման կետերից սկսած իրանցի զբոսաշրջիկներին կբաժանվեն պարսկերեն բրոշյուրներ ու տեղեկատվական թերթիկներ Հայաստանի մասին: Կոմիտեի ղեկավարի խոսքով` աշխարհում միտումը գնում է դեպի անհատական զբոսաշրջությունը` առանց տուրօպերատորների աջակցության, հետևաբար, զբոսաշրջիկի հանգիստն ու ժամանցը կազմակերպված դարձնելու համար, կանոնակարգված տեղեկատվություն է ապահովվում: «Ստեղծվում է 24-ժամյա թեժ գիծ, նաև վերջերս հանդիպել ենք առողջապահության նախարարության և ոստիկանության հետ, որ ավելի ապահով դարձնենք Հայաստան զբոսաշրջիկների ուղևորությունը` հատկապես սահմանից: Ամբողջ ճանապարհին լինելու են նրանց տոնը շնորհավորող, Հայաստան բարի գալուստ մաղթող պաստառներ: Դրանք փոքր, բայց գրավիչ և աչք շոյող գործոններ են, որով ցույց ենք տալիս մեր հյուրընկալությունը: Լինելու են պաստառներ հատկապես դեպի Նորավանք, Ջերմուկ և Տաթևի ճոպանուղի, որպեսզի նրանց ուղղորդենք նաև նման վայրեր»,-«Արմենպրես»-ի փոխանցմամբ` ասաց Զարմինե Զեյթունցյանը: